**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 73/16) **objavlja**

**Javni dvoletni razpis za sofinanciranje kulturnih programov knjigarn**

**za obdobje 2018–2019** (v nadaljevanju: JR10–KG–2018–2019)

**1. Naziv in sedež naročnika**

Javna agencija za knjigo Republike Slovenije, Metelkova 2b, Ljubljana.

**2. Predmet in področje javnega razpisa**

Predmet javnega razpisa JR10–KG–2018–2019 je sofinanciranje javnih kulturnih programov, ki jih izvajajo knjigarne za obdobje 2018–2019 (dvoletno sofinanciranje kulturnih programov knjigarn).

JAK bo na javnem razpisu izbrala prijavitelje, ki v okviru svoje dejavnosti izvajajo celovite kulturne programe na področju promocije knjižnih del in avtorjev, bralne kulture in književne ustvarjalnosti ter si prizadevajo za uveljavitev knjigarn kot kulturnih središč, ki omogočajo široko javno dostopnost kakovostnih knjig in revij s področij leposlovja in humanistike, pri čemer vključujejo ustrezen obseg najkvalitetnejše subvencionirane knjižne in revijalne produkcije ter s svojo dejavnostjo promovirajo in uveljavljajo kulturo kupovanja kvalitetnih knjig in revij.

**3. Cilj javnega razpisa**

Cilj javnega razpisa JR10–KG–2018–2019 je večanje prodaje kakovostnih knjig in revij, razvoj knjigarn v kulturna središča, izvedba celovitih kulturnih programov knjigarn, zagotavljanje dostopnosti ustreznega obsega subvencioniranih knjig in revij na celotnem področju Slovenije ter krepitev knjigotrštva v javnem interesu.

Cilji javnega razpisa JR10–KG–2018–2019 razpisa so v letu 2018 povezani tudi z obeležitvijo 100. obletnice smrti Ivana Cankarja (Cankarjevo leto), 100. obletnice konca prve svetovne vojne in tematizacijo evropskega leta kulturne dediščine.

**4. Obdobje sofinanciranja, okvirna vrednost sredstev javnega razpisa JR10–KG–2018–2019, izvedba postopkov sofinanciranja, obdobje za porabo sredstev ter sprememba ali prekinitev sofinanciranja**

Na javnem razpisu JR10–KG–2018–2019 izbrani prijavitelji bodo dodeljena sredstva prejeli za sofinanciranje kulturnega programa knjigarn, izvedenega v letih **2018** in **2019**.

Okvirna vrednost javnega razpisa za obdobje 2018–2019 znaša predvidoma skupaj 200.000 EUR oziroma 100.000 EUR letno.

Sredstva, dodeljena v okviru tega razpisa, morajo biti porabljena v obdobju 2018–2019 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa JR10–KG–2018–2019 preverila izpolnjevanje razpisnih pogojev prijaviteljev, v drugi fazi bodo pristojne strokovne komisije vloge prijaviteljev ovrednotile po razpisnih kriterijih, nato bo JAK izdala odločbe o sofinanciranju kulturnih programov knjigarn za obdobje 2018–2019.

Če JAK na podlagi rednega ali izrednega nadzora sofinanciranega kulturnega programa ugotovi, da izbrani kulturni program v celoti ali delno ni bil izveden, da je bila izvedba kulturnega programa neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški kulturnega programa razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega programa, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu JR10–KG–2018–2019 izbranega kulturnega programa.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih programov oziroma spremeni ali prekine že sklenjene pogodbe o sofinanciranju kulturnih programov.

Izvajalec bo dvoletni kulturni program knjigarn za obdobje 2018–2019 izvedel najkasneje do konca leta 2018 za kulturni program 2018 in do konca leta 2019 za kulturni program 2019.

Vsa tveganja pri izvajanju kulturnega programa pred izdajo odločbe in podpisom pogodbe o sofinanciranju izbranega kulturnega programa nosi njegov izvajalec.

**5. Upravičeni stroški in finančna uravnoteženost**

Prijava mora vključevati načrtovano finančno konstrukcijo kulturnega programa prijavitelja, ki prikazuje vse prihodke in odhodke, nujno potrebne za izvedbo prijavljenega kulturnega programa. Predstavljena finančna konstrukcija mora biti dovolj podrobna, da omogoča identifikacijo, spremljavo in nadzor prijavljenega kulturnega programa, ter uravnotežena.

Upravičeni stroški kulturnega programa so stroški, nastali pri aktivnostih, ki so povezane s programom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili ter niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost kulturnega programa, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

JAK sofinancira le upravičene stroške, ki so nastali od 1. 1. 2018 dalje.

Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov, se lahko pogodba o sofinanciranju razdre, JAK pa lahko od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev (velja načelo prepovedi dvojnega financiranja istega stroška).

Finančna uravnoteženost kulturnega programa pomeni:

* uravnoteženost upravičenih stroškov z obsegom in vsebino kulturnega programa (zlasti glede cenovne primernosti in stroškovne učinkovitosti),
* da so prihodki enaki odhodkom.

Če JAK v fazi nadzora ugotovi, da stroški kulturnega programa niso uravnoteženi glede cenovne primernosti in stroškovne učinkovitosti, lahko zahteva vračilo sredstev.

**Med upravičene stroške sodijo:**

Sklop A: stroški nastopajočih (avtorski honorarji, potni in nastanitveni stroški ipd.)

Sklop B: programsko-materialni stroški (neposredni stroški izvedbe kulturnega programa)

Sklop C: stroški promocije in informiranja javnosti (tiskovine in promocijska gradiva, oglaševanje ipd).

Med upravičene stroške **ne sodi** nakup osnovne opreme.

Med upravičene stroške **ne sodijo** stroški, povezani z izvajanjem osnovne dejavnosti knjigarne (najemi prostorov za delovanje knjigarne, splošni tekoči in obratovalni stroški ipd.)

**6. Višina sofinanciranja in določitev najnižjih izplačanih avtorskih honorarjev pri izvedbi sofinanciranega kulturnega programa knjigarn**

JAK bo izbranim knjigarnam na razpisu JR10–KG–2018–2019 sofinancirala **največ 70 odstotkov upravičenih stroškov in največ 10.000 EUR na kulturni program knjigarne letno.**

Prijavitelj mora pri načrtovanju in izvedbi kulturnega programa knjigarn upoštevati naslednje izhodiščne vrednosti:

* da bo za nastop avtorja izplačal avtorski honorar v višini najmanj 150 EUR bruto, če pa v okviru enega dogodka nastopijo trije (3) ali več avtorjev hkrati, se lahko izhodiščni avtorski honorar zniža za 30 odstotkov, enako velja tudi za primer, če nastop avtorja traja manj kot 20 minut.

**7. Pogoji za sodelovanje na javnem razpisu JR10–KG–2018–2019**

Prijavitelji morajo izpolnjevati naslednje razpisne pogoje:

* da so primarno registrirani za izvajanje knjigotrške dejavnosti v Republiki Sloveniji in/ali zamejstvu,
* da prijavljajo kulturne programe, ki bodo izvedeni v knjigarni in v celoti realizirani v obdobju 2018–2019,
* da ne prijavljajo vsebin ali delov vsebin, ki so sofinancirane na drugih razpisih JAK,
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK,
* da za isti kulturni program (v celoti ali delu) poda vlogo le en prijavitelj,
* da se z istim kulturnim programom oz. ali delom kulturnega programa na javni razpis JR10–KG–2018–2019 prijavljajo samo enkrat,
* da posamezni prijavitelj prijavlja največ štiri (4) vloge,
* da bodo v obdobju 2018–2019 v sodelovanju z najmanj petimi (5) založbami izvedli najmanj deset (10) različnih dogodkov s področja razpisa na leto, med katere ne sodijo novinarske konference ob izidu knjižnih del in kreativne delavnice, ki niso neposredno povezane s knjigo oz. njenim avtorjem,
* da bo v obdobju 2018–2019 aktualna ponudba knjigarne vključevala ustrezno visok delež zastopanosti kakovostne knjižne produkcije s področij leposlovja in humanistike, ki bo obsegal najmanj 75 odstotkov izdanih knjig, ki jih sofinancira JAK, oziroma v primeru specializiranih knjigarn najmanj 75 odstotkov naslovov s področja specializacije, ki jih sofinancira JAK,
* da bo v obdobju 2018–2019 aktualna ponudba knjigarne vključevala knjižno produkcijo 90 odstotkov založb, ki so sprejete v večletno sofinanciranje JAK (ne velja za specializirane knjigarne),
* da bo obdobju 2018–2019 aktualna ponudba knjigarne vključevala revije s področja leposlovja, humanistike in umetnosti, med katerimi je najmanj 70 odstotkov revij, ki jih sofinancira JAK,
* da bodo subvencionirani knjižni naslovi v knjigarni na voljo še vsaj šest mesecev po izidu,
* da prijavljajo finančno uravnotežen kulturni program in da je finančna konstrukcija pripravljena skladno z določbami točke 5 besedila tega razpisa (preverljivost, natančnost, uravnoteženost, cenovna primernost, izvirna dokazila),
* da pri prijavi upoštevajo vsebine, navedene v točkah 2 in 3, in upravičene stroške, navedene v točki 5 besedila razpisa,
* da zaprošeni znesek sofinanciranja kulturnega programa ne presega sedemdeset (70) odstotkov vrednosti upravičenih stroškov in ne presega najvišje možne višine sofinanciranja iz točke 6 besedila razpisa,
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz točke 9 besedila tega razpisa,
* da pri sofinanciranju stroškov kulturnega programa upoštevajo določila o najnižjih avtorskih honorarjih iz točke 6 besedila tega razpisa,
* da zagotavljajo javno dostopnost kulturnega programa knjigarne,
* da bodo informacije o sofinanciranem kulturnem programu knjigarne pravočasno in skladno s časovnimi roki, določenimi v pogodbi o sofinanciranju kulturnega programa knjigarne, posredovali v objavo na spletni portal JAK in da bodo za objavo teh vsebin na spletu imeli urejene avtorske pravice, ki jih bodo v obsegu, potrebnem za informiranje javnosti, prenesli na JAK,
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06–UPB2) in Zakonom o varstvu osebnih podatkov (Uradni list RS, št. 94/07–UPB1),
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11–UPB),
* da je vloga v celoti napisana v slovenskem jeziku,
* da prijavitelj sprejema sodelovalno dolžnost pri posredovanju verodostojnih informacij o poteku kulturnega programa ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora nad izvajanjem sofinanciranega kulturnega programa,
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega deleža upravičenih stroškov kulturnega programa,
* da prijavitelj zagotavlja stabilne in ustrezno visoke vire financiranja (finančna sposobnost) za izvajanje vseh najavljenih aktivnosti v obdobju trajanja kulturnega programa ter za njegovo sofinanciranje,
* da prijavitelj zagotavlja osebje z ustrezno visokimi strokovnimi kompetencami in kvalifikacijami, ki so potrebne za uspešno izvedbo prijavljenega kulturnega programa (operativna sposobnost).

Prijavitelj poda izjavo o izpolnjevanju pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju razpisnih pogojev po posameznih alinejah, jih mora prijavitelj dostaviti v zahtevanem roku.

**7. Kriteriji za ocenjevanje vlog**

|  |  |  |
| --- | --- | --- |
|  | **Kriteriji** | **Točke** |
| **1.** | Reference prijavitelja, s poudarkom na kakovosti in odmevnosti doslej izvedenih kulturnih programov v knjigarni, ter kakovosti in obsegu doslej izvedenih promocijskih aktivnostih, povezanih z izvedenimi kulturnimi programi | 10 |
| **2.** | Kakovost in pomen prijavljenega kulturnega programa za obogatitev in razvoj knjigarne v kulturno središče, ustrezno regionalno razvejanost knjigarniške mreže ter večanje prodaje kakovostnih knjig in revij | 15 |
| **3.** | Izvedljivost in inovativnost načrtovanih promocijskih aktivnosti za informiranje javnosti ter zagotavljanje visoke dostopnosti kulturnega programa knjigarn | 5 |
|  | **Največje možno število točk** | **30** |

**8. Uporaba kriterijev in povzetek načina ocenjevanja**

Prijave bo po ocenjevalnih kriterijih vrednotila pristojna strokovna komisija JAK.

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število točk.

Za sofinanciranje bodo izbrani tisti kulturni programi knjigarn, ki bodo v postopku vrednotenja po kriterijih ocenjeni višje.

Višina odobrenih sredstev za kulturni program knjigarn je odvisna od obsega in finančne zahtevnosti kulturnega programa knjigarn ter sredstev, ki so namenjena razpisu, pri čemer med izbranimi kulturnimi programi knjigarn ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje kulturnega programa knjigarn v sofinanciranje je 24 (spodnji točkovni prag).

**9. Razpisni rok in način oddaje vlog**

Prijavitelji morajo vlogo oz. razpisne **obrazce izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju vloge v spletni aplikaciji morajo prijavitelji **vlogo natisniti in jo lastnoročno podpisati in žigosati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Prijavitelji morajo v celoti izpolnjeno **vlogo oddati v predpisanem roku v elektronski obliki in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.** Prijava je vložena pravočasno, če jo JAK prejme v elektronski **in** natisnjeni obliki, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednji strani kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Prijavitelj, ki na razpis prijavlja več knjigarn, mora izpolniti prijavo za vsako posamično knjigarno posebej in jo poslati v svoji, ločeni kuverti ter za vsako knjigarno posebej izpolniti ustrezen obrazec v spletni aplikaciji**.

**Rok** za zbiranje vlog prične teči na dan objave javnega razpisa JR10–KG–2018–2019 v Uradnem listu RS

inobjave besedilana spletni strani JAKhttp://www.jakrs.si/javni-razpisi-in-pozivi/ dne **9. 12. 2017** ter **traja do** izteka zadnjega dne roka za oddajo vlog, ki je **15. 1. 2018.**

Vsi zahtevani originalni prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

**10. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktor JAK.

Vloge, ki vsebinsko ne sodijo na razpisno področje in jih strokovna komisija ne more oceniti po kriterijih, navedenih v razpisnem besedilu, se zavržejo kot neupravičene.

Vloge, ki ne bodo izpolnjene v celoti v elektronski obliki in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga v tiskani in elektronski obliki, ki ne bo oddana do vključno 15. 1. 2018. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih razpisnih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju razpisnih pogojev in po že izdani odločbi o izboru kulturnega programa spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju razpisnih pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

V primeru, da več prijaviteljev na ta razpis prijavi isti program v celoti ali delu, se vse vloge prijaviteljev teh prijav zavržejo zaradi neizpolnjevanja razpisnih pogojev kot vloge neupravičenih oseb.

Samo v primeru, ko zaradi **tehničnih težav razpisovalca**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah bodo prijavitelji obveščeni na spletni strani razpisovalca.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja z razpisnimi pogoji in kriteriji javnega razpisa** **JR10–KG–2018–2019.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju posameznega kulturnega programa knjigarne.

Odpiranje vlog bo potekalo na sedežu JAK, Metelkova 2b, 1000 Ljubljana, in se bo pričelo predvidoma 19. 1. 2018.

**11. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni priložiti k vlogi potrdilo o plačilu tarife v višini 200 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**12. Dokumentacija javnega razpisa**

Dokumentacija javnega razpisaJR10–KG–2018–2019 obsega:

* besedilo javnega razpisa,
* prijavni obrazec OBR–KGv spletni aplikaciji.

Dokumentacija javnega razpisa je na voljo na spletnem naslovu [https://jakrs.e-razpisi.si](https://XX/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

* natisnjen prijavni obrazec spletne aplikacije OBR–KGz dokazilom o plačani tarifi.

**13. Dodatne informacije**

Dodatne informacije so na voljo na spletni strani JAK http://www.jakrs.si/, na elektronskem naslovu [gp.jakrs@jakrs.si](mailto:gp.jakrs@jakrs.si) oz. pri strokovni svetovalki JAK vsak delavnik med 10. in 12. uro:

Tjaša Urankar, tel: 01 369 58 25, [tjasa.urankar@jakrs.si](mailto:tjasa.urankar@jakrs.si).

**Aleš Novak**

Direktor Javne agencije za knjigo RS